b'\n_START_ARTICLE_\nAnne Boleyn\n_START_PARAGRAPH_\nAnne Boleyn (1501 v\xc3\xb5i 1507 \xe2\x80\x93 19. mai 1536) oli Inglismaa kuninganna. Ta oli Henry VIII teine abikaasa ja kuninganna Elizabeth I ema._NEWLINE_Anne oli Wiltshire\'i ja Ormondi krahvi ning Rochforti vikonti Thomas Boleyni (u. 1477\xe2\x80\x931539) ja Elizabeth Howardi (u. 1480\xe2\x80\x931538) t\xc3\xbctar. Tema emaisa oli m\xc3\xb5juv\xc3\xb5imas Inglise v\xc3\xa4ejuht ja riigimees Thomas Howard, teine Norfolki hertsog. Anne\'i vanem \xc3\xb5de Mary Boleyn oli nii Prantsusmaa kuninga Fran\xc3\xa7ois I kui ka Henry VIII armuke, viimast k\xc3\xbcll l\xc3\xbchikest aega._NEWLINE_Anne kasvas oma \xc3\xb5ega sarnaselt \xc3\xbcles Prantsuse \xc3\xb5ukonnas ning omandas seet\xc3\xb5ttu hea prantsuse keele. Erinevalt oma \xc3\xb5est, kel oli \xc3\xb5ukonnas kahtlane kuulsus, kuna ta oli maganud lisaks kuningale ka suure osa \xc3\xb5ukondlastega, oli Anne \xc3\xbcsna kombekas ja tagasihoidlik._NEWLINE_Henry VIII esimene abikaasa oli Arag\xc3\xb3ni Katariina. Henry laskis selle abielu 1533. aastal t\xc3\xbchistada, kuna naine polnud talle poega s\xc3\xbcnnitanud ega viimase 15 aasta jooksul rasestunud. Kuningapaaril oli t\xc3\xbctar, kellest hiljem sai kuninganna Mary I. Samal aastal abiellus Henry VIII Anne Boleyniga._NEWLINE_Henry VIII abielu Anne\'iga, nagu ka viimase hukkamine, oli osa keerulisest Inglise reformatsioonist. Anne oli tuline kirikureformide pooldaja. Tema poliitiline m\xc3\xb5ju \xc3\xb5ukonnas oli v\xc3\xa4ga suur. Teda on isegi kutsutud k\xc3\xb5ige m\xc3\xb5jukamaks ja t\xc3\xa4htsamaks Inglise kuningannaks._NEWLINE_Abielust s\xc3\xbcndis neli last. 7. septembril 1533 s\xc3\xbcndis t\xc3\xbctar, kellest hiljem sai kuninganna Elizabeth I. J\xc3\xa4rgmise aasta augustis v\xc3\xb5i septembris s\xc3\xbcndis poeg Henry, kes suri samal p\xc3\xa4eval. 1535 oli Anne\'il nuris\xc3\xbcnnitus ja tema laps (poeg) hukkus. 29. jaanuaril s\xc3\xbcnnitas ta surnud poja ja rohkem ta lapsi ei saanud. Elizabeth ei abiellunud kunagi ja tal polnud lapsi, niisiis suri Anne\'i sugu temaga v\xc3\xa4lja._NEWLINE_Anne\'il raiuti pea maha; teda s\xc3\xbc\xc3\xbcdistati riigireetmises, seksuaalses v\xc3\xa4\xc3\xa4rteos ja abieluv\xc3\xa4lises suhtes. Karistuseks oli m\xc3\xa4\xc3\xa4ratud elusast peast p\xc3\xb5letamine, kuid valitseja oli suuremeelne, asendades p\xc3\xb5letamise pea maharaiumisega m\xc3\xb5\xc3\xb5ga l\xc3\xa4bi. Seevastu naise v\xc3\xa4idetaval armukesel raiuti pea maha kirvega. Arvatakse, et need s\xc3\xbc\xc3\xbcdistused olid Henry VIII poolt provotseeritud. Hiljem on teda nimetatud m\xc3\xa4rtriks, eriti p\xc3\xa4rast John Foxe\'i mart\xc3\xbcroloogiumit._NEWLINE_Juba samal aastal abiellus Henry kolmandat korda. Kolmas abikaasa Jane Seymour s\xc3\xbcnnitas Henryle ainsa poja, kellest sai kuningas Edward VI, ja suri ise kaks n\xc3\xa4dalat hiljem._NEWLINE_Henry VIII viies abikaasa oli Anne\'i ema vennat\xc3\xbctar Catherine Howard, kes samuti hukati s\xc3\xbc\xc3\xbcdistuste t\xc3\xb5ttu abielurikkumises._NEWLINE_Anne Boleyni elust on kirjutatud romaane, n\xc3\xa4idendeid, teledraamasid jne. Eesti keeles on ilmunud neist n\xc3\xa4iteks Hilary Manteli romaan "Aeg \xc3\xa4ratada surnud" (Pegasus 2014).'